**INDOKOLÁS**

**Szombathely Megyei Jogú Város Önkormányzatának**

**Szervezeti és Működési Szabályzatáról szóló 34/2014. (XI.3.) önkormányzati rendelete módosításához**

**Általános indokolás**

Szombathely évszázadok óta használt városcímerét egy kivételes történelmi pillanatban – 1991-ben – Szombathely Megyei Jogú Város Közgyűlése kitűnő heraldikai megjelenítéssel és tudományos igénnyel alátámasztva visszahelyezte ősi méltóságába, amelyet a város azóta is használ.

A 2016. esztendő ismét egy kivételes történelmi pillanat, egy évforduló, egy olyan különleges év, amelynek kapcsán valamennyi szombathelyi polgárt és Magyarország minden állampolgárát is büszkeség töltheti el, hiszen a város szülötte, Szent Márton püspök születésének 1700. évfordulóját Magyarország Kormánya Szent Márton Emlékévvé nyilvánította.

Az ókori Savaria és a középkori Szombathely nem választhatók el egymástól jelképeikben sem. Együtt élték meg az évezredeket és évszázadokat. A két összekapcsolódó történelmi tény arra késztet bennünket, szombathelyi polgárokat, őseinket tisztelő magyarokat, hogy ezt a kapcsolatot vizuális síkon is megjelenítsük. Szent Márton örök emlékezetére, az Emlékév alkalmából Szombathely Megyei Jogú Város sok száz éves és 1991-ben méltó módon visszahelyezett városcímere, a város zászlaja, pecsétje és a polgármesteri lánc mellett az Önkormányzat jelképei kibővülnek az ún. polgármesteri címerrel és a Szent Márton zászlóval.

**1.§-hoz**

Az Önkormányzat jelképei kiegészülnek a polgármesteri címerrel és a Szent Márton zászlóval.

A polgármesteri címeren a város címere látható kibővítve Szent Márton és a koldus alakjával.

A módosítással kizárólag a polgármester használhatja a város címerét a fenti formában, Szent Márton örökségének feltüntetésével az általa kiadott leveleken, okiratokon.

A Szent Márton örökségét feltüntető Szent Márton zászló a polgármester erre irányuló rendelkezése alapján lesz elhelyezhető a különböző rendezvényeken, ünnepi alkalmakon. Szombathely Megyei Jogú Város zászlaja mellett a Szent Márton zászlót a Városháza homlokzatán, tanácskozó termeiben, a polgármester irodájában és a Közgyűléseken ki kell helyezni.

**2-3.§-hoz**

A rendelet kiegészül a polgármesteri címert ábrázoló valamint a Szent Márton zászló leírását tartalmazó mellékletekkel.

**4.§-hoz**

A hatálybalépést tartalmazza.